钦定古今图书集成/明伦汇编/人事典/第101卷 > 《释名》 > 《山窗昼睡》祝允明
## 钦定古今图书集成/明伦汇编/人事典/第101卷 > 《释名》 > 《山窗昼睡》祝允明

身在云房梦亦闲，松头鹤影枕屏间。一声隔谷鸣华
雉，信手推窗满眼山

《高士传》：“被衣者，尧时人也。尧之师曰许由，许由之师
曰啮缺，啮缺之师曰王倪，王倪之师曰被衣，啮缺问
道乎被衣，被衣曰：‘若正汝形，一汝视，天和将至；摄汝
知，一汝度，神将来舍。德将为汝美，道将为汝居，汝瞳
焉如新生之犊，而无求其故’。言未卒，啮缺睡寐。被衣
大悦，行歌而去之曰：‘形若槁骸，心若死灰，真其实知’”，
不以故自持，媒媒晦晦，无心而不可与谋。彼何人哉？
《左传》宣公二年：“晋灵公不君，赵宣子骤谏，公患之，使
鉏麑贼之。晨往，寝门辟矣，益服将朝，尚早，坐而假寐。”
〈不解衣冠而睡〉麑退，叹而言曰：“不忘恭敬，民之主也。贼民之
主，不忠；弃君之命，不信。有一于此，不如死也。”触槐而
死。

《汉书礼乐志》：“魏文侯最为好古，而谓子夏曰：‘寡人听
古乐则欲寐，及闻郑、卫，余不知倦焉’。”

《韩子外储说篇》：“魏昭王欲与官事，谓孟尝君曰：‘寡人
欲与官事’。君曰：‘王欲与官事，则何不试习读法？昭王
读法十馀简而睡卧矣。王曰：‘寡人不能读此法。夫不
躬亲其势柄，而欲为人臣所宜为者也，睡不亦宜乎’’？”
《战国策》，苏秦读书欲睡，引锥自刺其股，血流至踵。
《汉书陈万年传》：“万年子咸有异材，抗直，数言事讥刺
近”臣。万年常病，召咸教戒于床下。语至夜半，咸睡，头
触屏风，万年大怒。咸叩头谢曰：“具晓所言，大约教咸
谄也。”万年乃不复言。

《琅嬛记》：“呼子先夜不卧，惟倚藜杖，闭目少顷，即谓之
睡。”

《后汉书严光传》：“光少有高名，与光武同游学。及光武
即位，遣使聘之，车驾即日幸其馆，光卧不起，帝即其
卧所抚光腹曰：‘咄咄子陵，不可相助为理邪’？光又眠
不应。良久，乃张目熟视曰：‘昔唐尧著德，巢父洗耳，士
故有志，何至相迫乎’？帝升舆叹息而去。复引光入，论
道旧故，因共偃卧，光以足加帝腹上。明日，太史奏客
星犯御座甚急。帝笑曰：‘朕故人严子陵共卧耳’。”
《边韶传》：“韶字孝先，陈留浚仪人也，以文学知名，教授
数百人。韶口辩，曾昼日假卧，弟子私嘲之曰：‘边孝先，
腹便便，懒读书，但欲眠’。韶潜闻之，应时对曰：‘边为姓，
孝为字。腹便便，五经笥，但欲眠，思经事。寐与周公通
梦，静与孔子同意。师而可嘲，出何典记？嘲’”者大惭。
《世说》：魏武常云：“我眠中不可妄近，近便斫人，亦不自
觉，左右宜深慎。此”后阳眠，所幸一人窃以被覆之，因
便斫杀。自尔每眠，左右莫敢近者。

《蜀志杨洪传》：“洪门下书佐何祗为广汉太守。”按注：“祗
补成都令时郫县令缺，以祗兼二县。二县户口猥多，
切近都治，饶诸奸秽。每比人常眠睡，值其觉寤，辄得
奸诈，众咸畏祗之发摘。”

《晋书景帝纪》：“景帝讳师，字子元，宣帝长子也。宣帝之
将诛曹爽，深谋秘策，独与帝潜画，文帝弗之知也。将
发夕乃告之，既而使人觇之，帝寝如常，而文帝不能
安席。晨会兵司马门，镇静内外，置阵甚整。宣帝曰：‘此
子竟可也’。”

《世说》：许侍中、顾司空俱作丞相从事，尔时已被遇，游
宴集聚，略无不同。尝夜至丞相许戏，二人欢极，丞相
便命使入己帐眠。顾至晓回转，不得快熟，许上床便
咍台大鼾。丞相顾诸客曰：“此中亦难得眠处。”

王右军，年减十岁，时大将军甚爱之，恒置帐中眠。大
将军尝先出，右军犹未起。须臾，钱凤入，屏人论事，都
忘右军在帐中便言逆节之谋。右军觉，既闻所论，知
无活理，乃剔吐汗，头面被褥，诈熟眠，敦论事造半。方
意右军未起，相与大惊曰：“不得不除之。”及开帐，乃见
吐唾纵横，信其实熟眠，于是得全。于时称其有智。
郗太傅在京口，遣门生与王丞相书，求女婿。丞相语
郗信：“君往东厢，任意选之。”门生归，白郗曰：“王家诸郎，
亦皆可嘉，闻来觅婿，咸自矜持。唯有一郎，在东床上
坦腹卧，如不闻。”郗公云：“正此好。”访之，乃是逸少，因嫁
女与焉。

桓公卧，语曰：“作此寂寂，将为文景所笑。”既而屈起坐
曰：“既不能流芳后世，亦不足复遗臭万载邪！”按注《晋
阳秋》曰：“桓温既以雄武专朝，任兼将相，其不臣之心，
形于音迹。曾卧对亲僚，抚枕而起曰：‘为尔寂寂，为文
景所笑’。众莫敢对。”

《珍珠船》：夏侯隐每登山渡水，闭目美睡，同行闻其鼾
声而不蹉跌，谓之“睡仙。”

《宋书檀道济传》：“道济镇广陵，徐羡之将废庐陵王义
真以告道济。道济意不同，屡陈不可，不见纳。羡之等
谋欲废立，讽道济入朝。既至，以谋告之，将废之夜，道
济入领军府，就谢晦宿。晦其夕竦动不得眠，道济就
寝便熟，晦以此服之。”

《南齐书蔡约传》，“约领屯骑校尉。永明八年八月合朔，
约脱武冠，解剑于省，眠至下鼓不起，为有司所奏，赎
论。”

《南史江泌传》：“泌少贫，夜读书随月光，光斜则握卷升屋，睡极堕地则更登。”

《到溉传》：“溉为散骑常侍，侍中国子祭酒，特被武帝赏
接，每与对棋，从夕达旦，或复失寝，加以低睡。帝诗嘲
之曰：‘状若丧家狗，又似悬风槌’。”当时以为笑乐。
《袁天纲外传》：“天纲精于相术。赞皇公李峤诣天纲，天
纲曰：‘郎君神气清秀，而寿若不永，恐不出三十’。其母
大以为戚。又请同于书斋，连榻而坐寝，袁登床稳睡，
李独”不寝，至五更忽睡。袁适觉，视峤无喘息，以手候
之，鼻下气绝。初大惊怪，良久侦候出入息，乃在耳中，
抚而告之曰：“得矣。”遂起贺其母曰：“数候之皆不得，今
方见之矣。郎君必大贵寿，是《龟息》也。”

《世说新语补》：“韦绶在翰林，德宗尝至其院，韦妃从幸，
会绶方寝，学士郑𬘡欲驰告之，帝不许。时适大寒，帝
以妃蜀缬，袍覆而去。”

《朝野佥载》：“王沂者，平生不解弦管。忽旦睡至夜，乃寤
索琵琶弦之，成数曲：一名《雀啅蛇》”，一名《胡王调》，一名
《胡瓜苑》。人不识，闻听之者莫不流泪。

《闻见后录》：孔戣《私纪》一编有云：“退之丰肥喜睡，每来
吾家，必命枕簟。”

《酉阳杂俎》：许州有一老僧，自四十已后，每寐熟即喉
声如鼓簧，若成韵节。许州伶人伺其寝即谱其声，按
之丝竹，皆合古奏。僧觉亦不自知，二十馀年如此。
《通鉴纲目》：吴越王镠自少在军中，夜未尝寐，倦极则
就圆木小枕，或枕大铃，寐熟辄攲而寤，名曰“警枕。”或
寝方酣，外有白事者，令侍女振纸即寤，时弹铜丸于
楼墙之外，以警直更者。

《北梦琐言》：“王文公凝，清修重德，冠绝当时。每就寝息，
必叉手而卧，虑梦寝中见先灵也。”

《续博物志》：“陈希夷先生一睡或半岁，或三数月，近亦
不下。月馀留藏真息，饮纳玉液，吾睡真睡也，曾与毛
女游。”

《清异录》：华山陈真人隐于睡，冯翊士寇朝一常事真
人，得睡之崖略，后还乡，惟睡而已。郡南刘垂范往谒，
其从以睡告，垂范坐寝外，闻齁鼾之声，雄美可听，退
而告人曰：“寇先生睡中有乐，乃华胥调《双门曲》也。”或
曰：“未审谱记何如？”垂范以浓墨涂纸满幅，题曰《混沌
谱》，云即此是也。

李愚告人：“予夙夜在公，不曾烂游华胥国，意欲于洛
阳买水竹作蝶庵，谢事居其间。庵未下手，铭已毕工。
庵中当以庄周为开山第一祖，陈抟配食，然忙者难
为注籍供职。”

《梦溪笔谈》：“景德中，河北用兵，车驾欲幸澶渊，中外之
论不一，独寇忠愍赞成上意。乘舆方渡河，虏骑充斥，
至于城下，人情恟恟。上使人微觇准所为，而准方酣
寝于中书，鼻息如雷。人以其一时镇物，比之谢安。”
《归田录》：“华元郡王允良，燕王子也。性好昼睡，每自旦
酣寝，至暮始兴。盥濯栉漱，衣冠而出，燃灯烛，治家事，
饮食宴乐，达旦而罢，则复寝以终日，无日不如此。由
是一宫之人，皆昼睡夕兴。允良不甚喜声色，亦不为
佗骄恣，惟以夜为昼，亦有性之异，前世所未有也。”
《冷斋夜话》：“范尧夫谪居永州，闭门人稀识面。客苦欲
见者，或出则问寒暄而已，僮扫榻奠枕，于是揖客解
带，对卧良久，鼻息如雷霆。客自度未可起，亦熟睡，睡
觉常及暮而去。”

《却扫编》：“范忠宣谪居永州，客至必见之。对设两榻，多
自称老病不能久坐，径就枕，亦授客一枕，使与己对
卧。数语之外，往往鼻息如雷。客待其觉，有至终日迄
不得交一谈者。”

《调谑编》：东坡喜嘲谑，以吕微仲丰硕，每戏之曰：“公真
有大臣体，此《坤》六二所谓‘直方大’”也。微仲拜相，东坡
当直，其词曰：“果艺以达，有孔门三子之风；直大而方，
得《坤》爻六二之动。”一日东坡谒微仲，微仲方昼寝，久
而不出。东坡不能堪，良久见于便坐。有一菖蒲盆畜
绿毛龟，东坡云：“此龟易得，若六眼龟则难得。”微仲问：
六眼龟出何处？东坡曰：“昔唐庄宗同光中，林邑国尝
进六眼龟。时伶人敬新磨在殿下，进《口号》曰：‘不要闹，
不要闹，听取这龟儿口号：六只眼儿，分明睡一觉，抵
别人三觉’。”

东坡知湖州，尝与宾客游道场山，屏退从者而入。有
僧凭门熟睡，东坡戏云：“髡阃上困。”有客即答曰：“何不
用钉顶上钉？”

《画墁录》：有中官杜浙者，好与举子同游，学文谈，不悉
是非。然居扬州，凡答亲旧书，若此事甚大，必曰：“兹务
孔洪，如此甚多。”苏子瞻过维扬，苏子容为守，杜在坐。
子容少怠，杜遽曰：“相公何故溘然？”其后子瞻与同会
问典客曰：“为谁？”对曰：“杜供奉。”子瞻曰：“今日直不敢睡，
直是怕那溘然。”

《春渚纪闻》：“苏先生临钱塘郡日，先君以武学博士出
为徐州学官，待次姑苏。公遣舟邀取，至郡留款数日，
约同刘景文泛舟西湖，酒酣，谓景文曰：‘某今日馀生，
皆裕陵之赐也’。景文请其说，云：‘某初逮系御史狱，狱具奏上，是夕昏鼓既毕，某方就寝，忽见二人排闼而
入，投箧于地，即枕卧之。至四鼓，某睡中觉有撼体而’”
连语云学士贺喜者。某徐转仄问之，即曰：“安心熟寝。”
乃挈箧而出。盖初奏上，舒亶之徒力诋上前，必欲置
之死地，而裕陵初无深罪之意，密遣小黄门至狱中
视某起居状，适某昼寝，鼻息如雷，即驰以闻。裕陵顾
谓左右曰：“朕知苏轼胸中无事者。”于是有黄州之命。
《闻见后录》：吕申公帅维扬，东坡自黄冈移汝海，经从
见之，申公置酒，终日不交一语。东坡昏睡，歌者唱：“夜
寒斗觉罗衣薄。”东坡惊觉，小语云：“夜来走却罗医博
也。”歌者皆匿笑。

《东坡志林》云：“成老来雪堂，日日昼寝，会东坡作陂，喧
喧不能成寐，吾能于桔槔之上听，打百回腰鼓一畔
齁。”且吃茶罢，当传此法也。
《蒋氏日录》：范德孺喜琵琶，暮年苦夜不得睡，家有琵
琶筝二婢每就枕，即便杂奏于前，至熟寝乃去。
《厚德录》：张忠定公视事退后，有一厅子熟睡，公诘之：
“汝家有甚事？”对曰：“母久病，兄为客未归。”访之果然。公
翌日差场务一名给之，且曰：“吾厅上有敢睡者耶？此
必心极幽懑使之然尔，故悯之。”

《寓简》苏端明“平生寝卧时已就枕，则安然不复翻动，
至于终夕，亦有定力者。”

《齐东野语》：“姚孝锡登宣和六年第，调代州兵曹。金人
寇雁门，州将恇怯议降，孝锡竟投床大鼾，不与其议。
既得脱去，遂往五台，移疾不仕。”

《乐郊私语》：“相传绍兴间，有海盐丞，简傲不羁，志轻一
世。尝谒一卿大夫，主人偶迟迟而出，丞故好睡，比至
主人出，则丞已鼾声如雷矣。主人以客睡不敢呼，亦
复就睡。及丞觉，亦以主睡不敢呼，更复就睡如初。究
之，主客更相卧，醒至日没，丞起而去，竟不交一言。赵
子固爱其事，为作图纪其说于上，置之座右，曰：‘此二
人大有《华胥》风气，足以箴世之责望宾主者’。”

《鸡肋篇》：赵叔问为天官侍郎，肥而喜睡，又厌宾客。在
省还家，常挂歇息牌于门首，呼为“三觉侍郎”，谓朝回
饭后归第也。

《江行杂录》：通判监酒赵诗者，昔在学校，尝因斋生熟
寐，与众戏以香烛、花果、楮钱之类，设供于卧榻前，而
潜伺之寝者。既觉，见之曰：“我已死邪？”因唏嘘不已。少
顷复寐，久不起，视之，真死矣。乃彻供设之物，相与秘
之。斯人岂乍觉见此，神魂惊散，遂不复还体也邪？事
有不可知者。

《元史杨桓传》：“桓字武子，兖州人。幼警悟，读《论语》，至‘宰
予昼寝’章，慨然有立志，由是终身非疾病未尝昼寝。”
《明外史白圭传》：“圭有器局，历官中外，多劳绩，性简重，
公退即闭阁卧，请谒皆不得通，故时有酣睡不事事
之谤。”

《李溁传》：中贵廖堂镇河南，蔑视士大夫，独心敬溁，间
为具召之。时宾客满座，待溁举酒，溁不得已往。酒一
再行，即据席睡，大鼾。堂惭，顾左右曰：“李公老人不胜
杯杓矣。”少顷起，拭目理髯，长揖竟去。

《诗经国风氓蚩》篇：“夙兴夜寐，靡有朝矣。”

《兔爰》篇：“我生之初，尚无造；我生之后，逢此百忧，尚寐
无觉。”

《小雅·北山》章，“或息偃在床。”

《斯干篇》：“下筦上簟，乃安斯寝，乃寝乃兴，乃占我梦。”
《小宛篇》：“夙兴夜寐，毋沗尔所生。”
《小弁篇》：“心之忧矣，不遑假寐。”

《淮南子览冥训》：“卧倨倨。”〈注〉“《倨倨》卧”，无思虑。

《说苑说丛》篇：“喜夜卧者，不能早起。”

《新论崇学》篇：“有子恶卧，自碎其掌。苏生患睡，亲锥其
股。”

《续博物志》：“卧欲缩足，不欲左胁。”

东坡《志林》有二措大，相与言志。一云：“我生平不足，惟
饭与睡耳。他日得志，当吃饱，饭了便睡，睡了又吃饭。”
一云：“我则异于是，当吃了又吃，何暇复睡邪？吾来庐
山，闻马道士嗜睡，于睡中得妙。然吾观之，终不及彼
措大得吃饭三昧也。”

《老学庵笔记》：护圣杨老云：“平旦粥后就枕，则粥在腹
中，煖而宜睡，天下第一乐也。”予虽未之试，然觉其言
之有味。后读李端叔诗云：“粥后复就枕，梦中还在家。”
则固有知之者矣。

《师友谈记》：东坡谓廌与李祉言曰：“某平生于寝寐时
自得三昧，吾初睡时，且于床上安置四体，无一不稳
处。有一未稳，须再安排令稳。既稳或有些小倦痛处，
略按摩讫，便瞑目听息。既匀直，宜用严整其天君。四
体虽复有痾痒，亦不可少有蠕动，务在定心胜之。如此食顷，则四肢百骸无不和通，睡思既至，虽寐不昏。
吾每日须于五更初起，栉发数百，沬面尽，服衣裳毕，
须于一净榻上，再用此法，假寐数刻，其美无涯。平明
吏徒既集，一呼即兴，率以为常。二君试用吾法，自当
识其非虚语也。”

《蒙斋笔谈》：“余中岁少睡，盖老人之常态，无足怪者。每
夜寐过分，辄不能再睡，展转一榻间，胸中既无纤物，
颇觉心志和悦，神宇凝静，有不能名者。时闻鼠啮，唧
唧有声，亦是一乐事。当门老仆鼻息如雷，间亦为呓
语，或悲或喜，或怒或歌。听之每启齿，意其亦必自以
为得，而余不得与也。常在颍州时，初自翰林免官，先”
君为倅归，养居后圃，三间小室，旁无与邻，左右惟一
黥，意况已如此。尝有诗云：“城头晓漏鸣丁丁，窗间月
落却未明。衡阳归雁过欲尽，汝南荒鸡初一鸣。悠悠
断梦了不记，草草微吟还独成。人生得意须几许，一
睡稍足无馀情。”逮今四十年，了无异者。每余自料非
世间享福人。平生大得志处，类不过如是，但能保此
一知尔。佛《与波斯匿王论》见恒河性，有味其言也。
《齐东野语》：“饱食缓行初睡觉，一瓯新茗侍儿煎，脱巾
斜倚绳床坐，风送水声来枕边。”丁崖州诗也。“细书妨
老读，长簟惬昏眠。取簟且一息，抛书还少年。”半山翁
诗也。“相对蒲团睡味长，主人与客两相忘。须臾客去
主人觉，一半西窗无夕阳”，放翁诗也。“读书已觉眉棱
重，就枕方欣骨节和。睡起不知天早晚，西窗残日已
无多。”吴僧有规诗也。“老读文书兴易阑，须知养病不
如闲。竹床瓦枕虚堂上，卧看江南雨后山。”吕荥阳诗
也。“纸屏瓦枕竹方床，手倦抛书午梦长。睡起莞然成
独笑，数声渔笛在沧浪。”蔡持正诗也。“余习懒成癖，每
遇暑昼”，必须偃息。客有嘲孝先者，我必以此自解。然
每苦枕热，展转数四。后见前辈言，荆公嗜睡，夏日常
用方枕。或问何意，公云：“睡气蒸枕，热则转一方冷处。”
此非真知睡味，未易语此也。杜牧有睡癖，夏侯隐号
睡仙，其亦知此乎？虽然，宰予昼寝，夫子有朽木粪土
之语。尝见侯白所注《论语》，谓昼字当作画字，盖夫子
恶其画寝之侈，是以有朽木粪墙之语。然侯白隋人，
善滑稽，尝著《启颜录》，意必戏语也。及观昌黎《语解》，亦
云昼寝，富作画，寝字之误也。宰予四科十哲，安得有
昼寝之责？假或偃息，亦未至深诛。若然，则吾知免矣。
花竹幽窗午梦长，此中与世暂相忘。华山处士如容
见，不觅仙方觅睡方。然则睡亦有方邪？希夷之说，不
过谓举世此为息魂离神不动耳。《遗教经》乃有“烦恼
毒蛇，睡在汝心，睡蛇既出，乃可安眠”之语。近世西山
蔡季通有《睡诀》云：“睡侧而屈，觉正而伸，早晚以时。先
睡心，后睡眼。”晦庵以为此古今未发之妙。然睡心睡
眼之语，本出《千金方》，季通特引此说，晦庵偶未之记
耳。

《娱书堂诗话》：东坡谓晨饮为浇书，李黄门谓午睡为
摊饭，陆务观尝有绝句云：“浇书满浥浮蛆瓮，摊饭横
眠梦蝶床。莫笑山翁见机晚，也胜朝侍一生忙。”
《桯史》：艺祖曰：天下一家，卧榻之侧，岂容他人鼾睡邪？
《琅嬛记》：梦神曰：“趾离，呼之而寝，梦清而吉。”有咒曰：“元
州牂管娶竺米题。”临卧诵七遍吉。

《寓林清言》，予病中不成寐，因悟一法而睡，作《睡诀》，目
垂下，下无著。〈如观鼻观心之类〉心向内，内无法。〈如丹田数息之说〉不
思不想清净乐，遗身遗心大和乐，

大宾辱语，予性不嗜睡，然睡则鼾齁之声出于户外，
初闻者甚讶之。及读宋欧阳公《谢人送枕簟诗》有云：
“少壮喘息人莫听，中年鼻鼾尤恶声。痴儿掩耳谓作
雷，灶妇惊窥疑釜鸣。”则古人固尝有此矣。
《驹阴冗记》：“吾饶有省祭，官京居日，颇苦尘劳，尝作绝
句云：‘碌碌庸庸立世间，朝来直到睡时闲。谁知梦里
犹辛苦，千里家山一夜还’。”

《销夏》东坡云：“南岳李岩老好睡。众人食饱下棋，岩老
辄就枕，阅数局，乃一展转，云：‘我始一局，君几局矣’？”东
坡云：“岩老尝用四脚棋盘，著一色黑子，昔与边韶敌
手，今被陈抟饶先，著时自有输赢，著了并无一物。”欧
公诗云：“夜凉吹笛千山月，路暗迷人百种花。棋罢不
知人换世，酒阑无奈客思家。”殆类是也。

岩栖幽事，焚香倚枕，人事都尽，梦境未来，仆于此时，
可名“卧隐。”便觉凿坏住山，为烦

《野客丛谈》：“宰予昼寝，夫子讥之。寝者，寝室也。盖昼当
居外，夜当居内。宰我昼居内，未必留意于学，故夫子
讥之，非谓其昼眠也。游夫子之门，安有昼眠之理？《后
汉书》载：边韶昼日假寐，弟子嘲之曰：‘边孝先，腹便便，
懒读书，但欲眠’。韶闻而应之曰：‘边为姓，孝为字。腹便
便，五经笥，但欲眠。思经事’。”此虽一时戏语，以余观之，
韶之为人计，每每好睡，故弟子有此嘲，非为其一时
假寐而为是言也。

《珍珠船笺》云：“睡是眼之食，七日不眠则眼枯

《礼记》：